WORLD ปิดดีลขาย “เวิลด์ อะวอร์ด ป่าตอง” รับเงิน 107 ลบ. ลุยเปิดคอนโดหาดใหญ่
WORLD ปิดดีลขาย "เวิลด์ อะวอร์ด ป่าตอง" มูลค่า 107 ลบ. พร้อมนำเงินลงทุนเปิดคอนโดหาดใหญ่
11 พ.ค. 2564

นายจิรศักดิ์ จิยะจันทน์ ประธานเจ้าหน้าที่บริหาร บริษัท เวิลด์ คอร์ปอเรชั่น จำกัด (มหาชน) หรือ WORLD เปิดเผยว่า ที่ประชุมคณะกรรมการบริษัทฯ ในการประชุมครั้งที่ 3/2564 พิจารณาการจำหน่ายไปซึ่งสินทรัพย์ของหุ้นสามัญ บริษัท เวิลด์ อะวอร์ด ป่าตอง จำกัด ซึ่งประกอบกิจการประเภทพัฒนาอสังหาริมทรัพย์ ให้นายตฤณ ปัญญาไวย์ มีทุนจดทะเบียน 45,000,000.00 บาท และมีทุนชำระแล้ว 45,000,000.00 บาท แบ่งออกเป็น 450,000 หุ้น มูลค่าหุ้นละ 100 บาท โดยจะทำรายการให้เสร็จสิ้นภายในเดือนพฤษภาคม 2564
ทั้งนี้ ราคาที่จำหน่ายอยู่ที่ 107,000,000 บาท โดยบริษัทฯ เตรียมนำเงินที่ได้จากการจำหน่ายหุ้นสามัญของเวิลด์ อะวอร์ด ไปใช้สำหรับการขยายการลงทุนโครงการอสังหาฯ และเป็นเงินทุนหมุนเวียน
นายจิรศักดิ์ กล่าวเพิ่มว่า แนวโน้มผลการดำเนินงานในปีนี้ คาดว่าจะเติบโตอย่างแข็งแกร่ง หลังบริษัทฯขยายการลงทุนอสังหาริมทรัพย์ ตามแผนงานที่วางไว้ โดยในเดือน เม.ย. ที่ผ่านมาได้มีการเปิดขายโครงการคอนโดมิเนียม “เดอะ ซิติ้ หาดใหญ่” มูลค่าโครงการกว่า 580 ล้านบาท ซึ่งได้รับการตอบรับจากลูกค้าอย่างดีเยี่ยม เนื่องจากมีจุดเด่นในเรื่องของทำเลที่ตั้ง อีกครั้งราคายังอยู่ในระดับที่เหมาะสม คุ้มค่าสำหรับการอยู่อาศัย หรือเพื่อการลงทุนในระยะยาว
สำหรับโครงการคอนโดมิเนียม “เดอะ ซิติ้ หาดใหญ่”  อยู่ติดถนนกาญจนวนิช เดินทางเพียง 15 นาที จากสนามบินหาดใหญ่ และ 45 นาที จากด่านนอก อ.สะเดา ใกล้มหาวิทยาลัยสงขลานครินทร์ (มอ.หาดใหญ่) และมหาวิทยาลัยหาดใหญ่ ในอนาคตมีรถไฟฟ้า (Monorail) ผ่านหน้าโครงการ ใกล้ห้างสรรพสินค้าชั้นนำ ราคาเริ่มต้น 1,570,000 บาท เนื้อที่โครงการประมาณ 3.2 ไร่ จำนวนรวม 312 ห้อง มีทั้งหมด 4 อาคาร 7 ชั้น อาคารละ 78 ยูนิต